Pollux: Pous se vingerfout en 'n ware warboel | Netwerk24
Pollux: Pous se vingerfout en 'n ware warboel
Die hel is los in die Vatikaanstad nadat dit aan die lig gekom het dat die pous 'n foto van die (altyd) skrapsgeklede Brasiliaanse swemkleremodel Natalia Garibotto "gelike" het.
Pous Franciskus sê dis nie hy nie, sy Instagram-rekening word namens hom bestuur deur 'n horde raadgewers. En die raadgewers sê aikôna, waarom sal hulle foto's van halfkaal meisies kyk as hulle net wanneer hulle wil na Michelangelo se Adam in al sy kale glorie kan gaan staar.
Pollux kon natuurlik nie wag om self 'n ondersoek ter plaatse te begin nie en rapporteer graag dat die pous duidelik nog baie huppel in sy knuppel het.
Die Engelse en Walliese Krieketraad (ECB) is die jongste internasionale sportliggaam wat van rassisme beskuldig word.
Ismail Dawood, 'n man wat vroeër as paaltjiewagter diens gedoen het in Engelse graafskapkrieket, sê hy het by geleentheid gehoor hoe daar rassistiese taal in die teenwoordigheid van senior personeel van die ECB gebruik word sonder dat enigeen daaroor aangepraat is. Hy vra nou vir 'n onafhanklike ondersoek omdat hy "absoluut geen vertroue" meer in die ECB het nie omdat die krieketraad in 'n "absolute warboel" is.
Kyk, Pollux is slim genoeg om hom nie uit te laat oor enige kwessie waar rassisme ter sprake is nie, maar hy wil tog vir mnr. Dawood aanraai om eers te kom kyk hoe dinge in Suid-Afrika gedoen word voordat hy sy eie krieketraad as 'n "absolute warboel" beskryf.